
ΓΡΑΦΕΙΟ ΤΥΠΟΥ
Αθήνα, 30.12.2020
ΔΕΛΤΙΟ ΤΥΠΟΥ 
Προσωρινοί πίνακες ωφελουμένων του πιλοτικού προγράμματος αναβάθμισης δεξιοτήτων 100 εποχικά εργαζομένων στον τουρισμό, μέσω συνεργασίας ΟΑΕΔ και Οικονομικού Πανεπιστήμιου Αθηνών
Αναρτήθηκαν σήμερα, Τετάρτη 30 Δεκεμβρίου 2020, οι προσωρινοί πίνακες ωφελουμένων, επιλαχόντων και αποκλειομένων, του πιλοτικού προγράμματος αναβάθμισης δεξιοτήτων 100 εποχικά εργαζομένων στον τουρισμό, μέσω της συνεργασίας ΟΑΕΔ και Οικονομικού Πανεπιστήμιου Αθηνών (ΟΠΑ), στον ιστότοπο του ΟΑΕΔ www.oaed.gr (ενότητα Νέα & Ανακοινώσεις). Η κατάρτιση των πινάκων πραγματοποιήθηκε κατά σειρά προτεραιότητας και με βάση τα προβλεπόμενα κριτήρια. 
Οι υποψήφιοι καταρτιζόμενοι που υπέβαλαν αίτηση συμμετοχής, έχουν δικαίωμα να υποβάλλουν ένσταση κατά των αποτελεσμάτων από την Πέμπτη  31 Δεκεμβρίου 2020 και ώρα 8:00, μέχρι και την Τρίτη 5 Ιανουαρίου 2021 και ώρα 15:00. Η ένσταση υποβάλλεται αποκλειστικά ηλεκτρονικά, με τους προσωπικούς κωδικούς πρόσβασης TaxisNet ή ΟΑΕΔ στην ηλεκτρονική διεύθυνση http://www.oaed.gr/e-yperesies
Οι υποψήφιοι που καταθέτουν ηλεκτρονική ένσταση οφείλουν να αναφέρουν τον λόγο της ένστασης και να τεκμηριώσουν τους ισχυρισμούς τους, επισυνάπτοντας με ηλεκτρονική σάρωση δικαιολογητικά αποδεικτικά αυτών, σύμφωνα με τους όρους της δημόσιας πρόσκλησης εκδήλωσης ενδιαφέροντος. Ενστάσεις που δεν υποβάλλονται με ηλεκτρονικό τρόπο δεν εξετάζονται.
Στο πλαίσιο της συνεργασίας του ΟΑΕΔ με το Κέντρο Επιμόρφωσης και Δια Βίου Μάθησης του ΟΠΑ, οι καταρτιζόμενοι θα παρακολουθήσουν δωρεάν ένα από τα εξής μαθήματα με τη μέθοδο ασύγχρονης εξ αποστάσεως κατάρτισης:
· Ψηφιακό Μάρκετινγκ και Κοινωνικά Δίκτυα (e-DigiMa), διάρκειας 30 ωρών
· Διοίκηση Μικρομεσαίων Επιχειρήσεων Παροχής Υπηρεσιών, διάρκειας 25 ωρών
· Επιχειρηματικές Εφαρμογές με το MS Excel, διάρκειας 35 ωρών
· Διαδικασία ανάπτυξης και διατήρησης της προσωπικής εικόνας στο πλαίσιο της επαγγελματικής σταδιοδρομίας ενός ατόμου Personal Branding, διάρκειας 36 ωρών
Στους εκπαιδευόμενους που θα ολοκληρώσουν επιτυχώς το πρόγραμμα χορηγείται Πιστοποιητικό Επαγγελματικής Εκπαίδευσης και Κατάρτισης, το οποίο συνοδεύεται από Συμπλήρωμα του Πιστοποιητικού, στο οποίο αναφέρονται αναλυτικά το αντικείμενο του προγράμματος, οι θεματικές ενότητες που παρακολούθησε ο εκπαιδευόμενος, καθώς και η μεθοδολογία εκπαίδευσης που ακολουθήθηκε.
ΟΡΓΑΝΙΣΜΟΣ ΑΠΑΣΧΟΛΗΣΗΣ ΕΡΓΑΤΙΚΟΥ ΔΥΝΑΜΙΚΟΥ

